Ĩ na tä kua tä,
Itália tä uli ha kutiata a pata hamö samakö simöpa pi topama kutenö,
Paulo a,
titita wi a sai ha ai töpö titio noai ĩ töpö,
ĩ na töpö kui,
homa tili pata sotatu tä Júlio a na ĩ töpö totokö nö,
‑Hi töpö na a mamo läapaloö!
‑ ĩ na pata töpö kuuma.
Homa tili tä kaikana patanö sotatu töpö simöa sinomo asa noai,
Júlio a hai ĩ ai tä sotatu kuoma.
Ĩ na tä kua tä,
Atötamísiu tä uli ha kutiata a pata kãa sinomoti noai,
ĩ ösö pata ha samakö titiköma.
Ásia tä uli hamö mötati tuu kasö pata kulati,
ĩ hamö ĩ ösö huu piaö ha,
ĩ ösö pata ha samakö titiköma,
samakö pi hulasolöma.
Masetônia tä uli ha Tesalônika tä uli kulati,
ĩ ha Atisötaku a pilio noai,
kamisamakö na ĩ a huu naioma.
Samakö hulolö nö,
ĩ hena tä Sitõ tä uli ha samakö walokö lasoma.
Samakö walokö lasoma,
Júlio anö Paulo a totiapala apa nö,
‑Au noi töpö na wa noimopököö!
Wani tä na wa pi wasiso pole,
ĩ wa tä tälöpököö!
‑ ĩ na Paulo a na,
ĩ na Júlio a kuuma.
Sitõ tä uli ha samakö kuiki nö,
samakö pi hulasolöma,
ipoko tä lotete epö kutenö,
sanöta Sipöti tä kulati,
ĩ tole tömö ipoko tä maa pa samakö pi hulasolöma.
Samakö hulolö nö,
ĩ mötati tuu kasö ha Silísia tä uli kulali,
ĩ tä uli ha samakö pi hasu,
thapi hamö Pãpiilia tä uli ha samakö pi hasu,
ĩ ha samakö pi hasuiki nö,
Lísia tä uli ha Miha tä uli hilo wi ĩ tä uli kulali,
ĩ ha samakö waloa nömökö lasoma.
Ĩ ha samakö waloa nömökilö nö,
Alesiãtötia tä uli ha ai kutiata a pata kuo noai,
Itália tä uli hamö ĩ ösö kai huu piale,
homa tili tä sotatunö ĩ ösö pata talalö nö,
ĩ ösö pata na samakö titia nömököma.
Ĩ ösö na samakö titia nömöki wi,
samakö pi hulasolö wi,
opii samakö pi huu totitioima tasoö,
ĩ hena tä opii samakö pi huu totitio koima tasoö,
ĩ hena tä samakö pi huu totitio koima tasoö,
ĩ na opi ipii samakö kuatima.
Opi ipii samakö kua toitioolö pamö,
Söniitu tä uli ha samakö ateoma.
Ĩ tä uli ha samakö ateo opa tä,
ipoko tä pata lotete kua läa kutenö,
tiko hamö ipoko tä maa pamö samakö pi kupasoma.
Sanöta Köteeta tä kulali,
ĩ tole tömö samakö pi hulolö nö,
Köteeta tä uli ha samakö pi ãkotopalo nö,
Saumona tä uli iloloi tä uli kule,
ĩ ha samakö pi hasuiki nö,
opi ipii kaseete ha samakö pi hulolö nö,
Laséia tä uli kotö ha Kosoto tuu toita apii tuu paale,
ĩ tuu ha samakö pi walokö lasoma.
Ĩ tuu ha samakö pi waloikilö nö,
ĩ ha samakö kua tetea apöpalo nö,
‑Juteu makö ausipo wi ĩ tä wakala hasua waikiköma kutenö,
mötati tuu pata tepuko opa kuki kitäö!
Tuu pata tepuko opa nö,
makö pi laköpaso matimöö!
‑ ĩ na samakö pi kuu salo,
Paulo aiki,
‑Ai pö!
“Makö huu koonö maapököö!
Makö hua konasolöma,
makö pea taso kitäö!
Kutiata a waniapasoö,
ai wani tä motöpasoö,
ai makö nasi tupasoö,
ĩ na makö kua matimöö!”
ĩ na sa pi kuu kuleö!
‑ ĩ na Paulo a kuuma.
Ĩ na Paulo a kuuma maaki,
sotatu tänö Paulo a hini maama.
Ĩ kutiata a pata huöpo wi ĩ a,
ĩ kutiata ösö thapo wi ĩ a,
ĩ na kilii,
sotatu tänö ĩ töpö a hini sisama.
‑Inama tä,
kalio mai kutiata ösö kãa topa apa sai maaki,
maa tä hälä tä kutiata ösö kãa topa mai kitäö!
Maa tuu pata supa supamo opa kitäö!
‑ töpö kuu nö,
‑Önö kutenö,
Penisi tä uli hamö makö hulasolöpököö!
‑ ĩ na kutiata a pata huöpo wi ĩ na ĩ a kuuma.
Ai töpö satehe epii ĩ na töpö kuu naioma.
Penisi tä uli kule,
ĩ ha motokö wisamö kua wi,
ĩ hamö kosoto tuu paamö kua manu kulati,
ĩ hamö ipoko tä lotete mi kutenö,
‑Ĩ ha makö pi waloikölö nö,
maa tä hälä soaö ha,
ĩ kosoto tuu pata ha makö kutio lasopöö!
‑ ĩ na töpö kuuma.
Ĩ na tä kua tä,
motokö huu hena taso pamö wa tä möö ha,
ĩ kate wa poko kuamö kule hamö,
ĩ hamö opi ipii tä walimotima kutenö,
‑Pei.
Pö huu konöö!
‑ ĩ na töpö kuu nö,
söpala ösö patanö kutiata a pata lototomaki wi,
ĩ ösö pata söpöa konö nö,
ĩ ösö pata titia koiki nö,
samakö pi hua konasolöma.
Samakö pi hua kononö nö,
ĩ Köteeta tä uli kasö pata hamö samakö pi hutiilöma.
Samakö pi hutiilö pamö,
ipoko tä lotete epii,
ĩ Nohoteesösi tä ipoko pata hilo wi,
ĩ tä ipoko pata itholo nö,
ĩ tä ipoko patanö kutiata a pata helula apama kutenö,
kutiata a kolo pasitipo tomöpo maama.
Önö kutenö kutiata a kolo pasitipo wi ĩ sama ti hulapalöma,
ipoko tä patanö kutiata a helulapala pätioma.
Ĩ na tä kua tä,
sanöta tä wani ipii,
ĩ Kauta ta hilo wi,
ĩ tä sanöta kulati,
ĩ ha tuu pata poale,
ĩ hai tuu hamö samakö pi hulasolöma.
Ĩ hamö samakö pi huulö tä,
tuu pata tepu tepumo opaö ha,
‑Kutiata ma ösö wai saipo pole,
ĩ ösö wai waniapaso matimöö!
‑ ĩ na samakö pi kuu nö,
samakö kasiapalo opa nö,
thoo totonö kutiata sama ösö wai ösömanö nö,
kutiata pöpönö ösö ha samakö titile,
ĩ ösö ha sama ösö ose titiköma.
Sama ösö ose titiki nö,
ĩ kutiata a pata na töpö kalipalo sinomo wi ĩ töpönö kutiata pöpönö ösö lototomaköpö,
thoo totonö ösö õkaköma.
Ösö õkakö nö,
‑Ki ha,
Lípia tä uli kasö pata hamö maka maka tänö tuu pata patetea apölati,
ĩ hamö ipoko tä patanö samakö pi helululölö matimöö!
‑ ĩ na töpö kuu nö,
töpö kili salo,
watata ösökönö kutiata a pata helula wi ĩ ösökö ithomanö nö,
ipoko tä patanö kama kutiata a pata kaläa kõo pälasoolöma.
Ĩ hena tä,
ipoko tä patanö tuu pata tepu tepumo opa soatioö ha,
kutiata a pata hetehepamani pia salo,
ĩ töpönö wani tökö kepamanöma.
Ĩ hena tä,
watata ösökö pata,
thoo totokö pata,
hii ti hĩtale ĩ ti,
ĩ na kilii tökö pata kea nömöpamanöma.
Ĩ na tä kua tä,
pili sama tä motokö tapa mi,
sitikali sama kö tapa mi,
ĩ na samakö kuati tä,
ta pata tetea apöpasoma.
Ipoko tä pata mapo maama.
Ĩ na tä kua tä,
‑Makö pewö nasi tupaso kitäö!
‑ ĩ na samakö pewö pi pata kuu totio opama.
Ĩ na tä kua tä,
samakö iapalo mai ha samakö tetea apa waikipasoma kutenö,
ĩ töpö mötali ha Paulo a öpaiki nö,
‑Ai pö!
Köteeta tä uli ha makö kua tä,
“Makö huu koonö maapököö!”
ĩ na sa kuu kipiliö!
Sa hinia totiatala apama aköna,
wani ma tä kepama maa noa kipi.
“Kutiata a waniapaso matimöö!”
makö pi kuu maa noa kipi.
Sa hini maa noai maaki,
“Pö pi honipo tihöö!”
ĩ na sa kuu alu kule.
Ai tä nasi tuo mai kitäö!
Kutiata a wania sisa pasoö.
Hiki.
Teusö anö sa thapo wi ĩ anö sa simöa sinomo wi,
mumai ha kamisa na ĩ Teusö a hai ĩ ãju tä tapamoa halusoma.
A tapamoa halulo nö,
“Paulo ai.
A kili tihöö!
Homa tili tä kaikana pata na wa waloki kitäö!
Ĩ ha wa walo paio mai ha,
‘Hi töpö noamaö!’
ĩ na Teusö a na wa kuuma kutenö,
Teusö anö wa totiapala apa nö,
kawa na töpö pi huu naine,
Teusö anö ĩ töpö pewö noama totio kitäö!
Ai tä nasi tupo mai kitäö!”
ĩ na ĩ ãju tä kuu halu kipi.
Önö kutenö,
makö pi honipo mai,
toitai pö kuikiö!
“Teusö a pitili” sa pi kuu kule.
“Kamisa na a kuupii,
ĩ pitili ta totiwöö!”
ĩ na sa pi kuu kule.
Ĩ na sa pi kuu kule maaki,
sanöta ta pata hamö ipoko tä patanö samakö pi helululi kitä‑ ĩ na Paulo a kuuma.
Ĩ na tä kua tä,
14 tökö mumi matalo nö,
Atötiaasiku mötati tuu pata hamö ipoko tä patanö samakö pi helulua apa haluti tä,
mötali tä mumi ha ĩ kutiata a pata ha töpö kalipalo sinomo wi ĩ töpö aiki,
‑Huki mötati tuu kasö atepa hãtoa waikia kule‑ ĩ na töpö pi kuu nö,
thoo toto ola na söpala ösö õkakö nö,
ĩ toto kemakö nö,
ĩ totonö tuu patete möma.
Tuu patete möö ha,
ĩ toto na 36 metötu tä ösöhoma.
Thapi hamö tuu patete möö kõoö ha,
27 metötu tä ösöhöa nömö ha,
‑Huki tuu patetepo kõa kuleö!
‑ töpö kuu nö,
töpö kilia apölo nö,
‑Maa ma patanö kutiata a pata waniapaso kitäö!
‑ töpö kuuma.
Ĩ na töpö kuu nö,
kutiata a pata opimaki pia salo,
thoo toto ola na söpala ösö hute pata õkale,
ĩ 4 ösökö kui,
kutiata a kolo pata ha ĩ ösökö kepamanöma.
Ĩ ösökö kepamanö nö,
Teusö a na töpö hapalo nö,
‑Tä halua haitamanö sa‑ ĩ na töpö kuuma.
Ĩ na tä kua tä,
kutiata a pata na töpö kalipalo sinomo wi ĩ töpö tokösolö pia salo,
maa u ha kutiata a ose wai kãa kõköma.
‑“Kutiata pöpönö ösö ola ha ki töpönö ai söpala ösökö kepama hãto pia kule” ĩ na töpö pi kuupöö!
‑ kutiata a ose wai kãa kõo ke,
ĩ na ĩ töpö kuuma.
Ĩ kutiata a ose wai kãa kõki ha,
sotatu töpö simöa sinomo wi ĩ a pata,
sotatu töpö,
ĩ na sotatu töpö kui töpö na,
Paulo aiki,
‑Hi kutiata pöpönö ösö na töpö kalipaloti wi ĩ töpö titio mi tä,
makö nasi tupaso kitäö!
‑ ĩ na Paulo a kuuma.
Ĩ na Paulo a kuu ha,
thoo totokönö kutiata a ose wai ithoa komanöhe,
sotatu töpönö ĩ totokö paotia soapalöma.
Ĩ totokö paotia soapali ha,
sinoi kutiata a ose wai kaläa konasolöma.
Ĩ na tä kua tä,
tä halu pia tä,
Paulo aiki,
‑Nii ma tä opala mi salo‑ ĩ na ĩ töpö pewö na a kuu nö,
‑Makö pi honipo opa salo,
makö iapalo mai ha polakapi semana tä kua waikipaso ke.
Hukiki wani ipii nii ma tä oalöpöö!
Makö ia mai ha makö kutio kuköma,
makö nomaso kitä.
Hi mötati tuu patanö makö nasi tupo mai kitäö!
Makö temö toti ipii makö söpoa kopaso kitäö!
‑ ĩ na Paulo a kuuma.
Ĩ na a kuu nö,
ĩ töpö pewö mamo tetela tä,
ĩsa ãi tälö nö,
Teusö a na a hapalo nö,
‑Hapa.
Kawanö hi nii wa tä totopi ke.
Wa toita apö‑ ĩ na a kuu nö,
ĩ ĩsa ãi kakalalö nö,
ĩ ãi asawösö oama.
Ĩ ãi asawösö oaö ha,
töpö mamo tetele,
ĩ töpö ia kili matalo nö,
ĩ ãi oa naioma.
Ĩ kutiata a pata na samakö titio noai,
satehe epii,
ĩ 276 samakö titioma.
Ĩ na tä kua tä,
ĩ töpö pewö iapalo matalo nö,
kutiata a pata hetehepamani pia salo,
ĩsa ãi thaa wi,
ĩ tä kopeke pi kepamanöma.
Ĩ tä kopeke pi kepamanöma,
tä halulo nö,
kutiata a pata na töpö kalipaloti wi ĩ töpönö ĩ tä uli möö tai mio opama maaki,
kosoto tuu kasö pata hamö maka maka tä paalati,
ĩ tä talalöma.
Ĩ tä talalö nö,
‑Ki hamö kutiata ma ösö pata katöamö thamakötö nököö!
‑ ĩ na töpö kuu nö,
thoo totokö ola ha söpala ösö pata õkale,
ĩ ösö pi pata paotipalö nö,
ösö pi pata kepamanö nö,
saka wi tökönö kutiata a kolo pata pasitipo pole,
ĩ saka wi tökö kolo na thoo totokö õkale,
ĩ totokö kusöpalöma.
Ĩ totokö kusöpalö nö,
maka maka tä paalati ha,
ĩ ha töpö pi hulasolö pia salo,
kutiata a ola pata na watata ösö katöo sinomo wi ĩ ösö ösöa komanöma.
Maka maka tä paalati ha töpö moni hulasolöma maaki,
tuu pateteo opa pa kutiata a ola pata kasöa läiki ha,
pola a patanö kutiata ösö kolo pata wania soapasoma.
Kutiata ösö pata waniapasoö ha,
sotatu töpö aiki,
‑Ki töpö õkale,
ĩ ma töpö säpalö nököö!
Kaseete hamö maka maka tä paalati,
ĩ hamö ĩ töpö söposöpalo nö,
töpö wani tokösolö matimöö!
‑ ĩ na töpö kuuma.
Ĩ na töpö kuuma maaki,
sotatu töpö simöa sinomo wi ĩ a patanö Paulo a noamama.
A noama salo,
‑Töpö säpa tihöö!
‑ ĩ na a pata kuu nö,
kutiata a pata na samakö titile,
ĩ samakö na,
‑Makö hälä taö öpa wi,
maa u ha ĩ makö kepalo nö,
maka maka tä paalati,
ĩ hamö pö hälälolöö!
Ĩ tä noa ha,
makö hälä tai mii makönö hii ma ti asawösö huölö nö,
pö hälälolöö!
‑ ĩ na sotatu tä patanö ĩ na samakö noa pewö thama.
Ĩ na samakö noa pewö thaö ha,
ĩ na samakö kua totio hö̃töo nö,
ĩ tuu kasö ha samakö temii samakö pewö walokö tasoma.
Samakö pewö waloikitö nö,
samakö söposöpalotö nö,
‑Hi witi tä uli pasiwö?
‑ samakö kuu ha,
‑Sanöta Mauta tä uli‑ ĩ na töpö kuu hö̃töo läoma.
Ĩ sanöta ta pata ha töpö pilile,
ĩ töpönö samakö totiapala apa läoma.
Maa tä hälätima kutenö,
samakö watio opama.
Önö kutenö,
ĩ mauta tili töpönö koa taka thakö nö,
‑Peiö!
Pö pomoö!
‑ ĩ na töpö kuu läoma.
Ĩ na tä kua tä,
Paulo anö hii ti ãsö toalalö nö,
tiki ãsö sapöma.
Tiki ãsö sapöma,
olö kökö wai hä äpa salo,
kökö wai sutulo nö,
Paulo a ami hõo ha kökö wai sutipaköma.
Paulo a ami hõo ha ĩ kökö olö wai sutile,
mauta tili töpönö ĩ tä taa nö,
‑Ĩ a kanene hãtokö?
Kanene tä kutenö,
mötati tuu pata ha a nasi tupo maa noai maaki,
ai sanöma tä säpalö noai,
ĩ tä noa na huki olö kökö wasunö a nasi wani tuo pia kuleö!
‑ ĩ na töpö kuuma.
Ĩ na töpö kuuma maaki,
koa taka na Paulo anö ĩ kökö wai säsäa soaköma.
Kökö sutipaköma maaki,
Paulo a ami ninio maama.
Mauta tili töpö aiki,
‑A ami suöa apa soa hãtotaso kitäö!
A nomawö kea hãtoa soaso kitäö!
‑ ĩ na ĩ töpö pi kuuma maaki,
Paulo a ami suö mi,
a nomawö ke mi,
ĩ na a kua tetepo opaö ha,
töpö pi tapomo opimo opati nö,
‑Paulo a hai,
sai tänö makö noama wi ĩ nasimö tä hãtowö.
A noma mi salo‑ ĩ na töpö kuuma.
Ĩ na tä kua tä,
atepa apöle ha mauta tili tä kaikana Púpöliu a hai ĩ tä uli kuoma.
‑Ipa tä uli ha makö pi kuköpöö!
‑ ĩ na kamisamakö na ĩ na Púpöliu a noimo pola nö,
a kuu ha,
ĩ ha ai tä mumi,
ai tä mumi,
ĩ na samakö kuo pi kupasoma.
Ĩ ha samakö kutia tä,
Púpöliu a hai ĩ pö̃ a aulumo lätioma.
A sii lele epö,
a kamakalimo opaö,
ĩ na a kua kai pilitioma.
Ĩ na a kua kai piliti ha,
ĩ ha Paulo a lisipalo nö,
Teusö a na a hapalo nö,
a kamakalimo pole,
ĩ a na a ami waliki nö,
a toa komanöma.
A toa komani ha,
mauta tili töpö aulumo pole,
Paulo a na ĩ töpö pewö waloa läköma.
Ĩ töpö pewö waloa läki ha,
Paulo anö ĩ töpö pewö toa komananöma.
Ĩ töpö toa komananö noai,
ĩ töpönö kamisamakö na wani tökö kua apöla tä,
wani tökö totoapöma.
Samakö huu piale,
ĩ samakö pi huulö pamö nii sama tä oalöpö,
kamisamakö na ĩ töpönö ĩ nii tä pewö titiköma.